Aandaggebrek-hiperaktiwiteitsindroom (AGHS) by volwassenes - WelstandWelstand
Tuis / Advies / Aandaggebrek-hiperaktiwiteitsindroom (AGHS) by volwassenes
Dis gewoonlik redelik maklik om AGHS in kinders te identifiseer. Simptome by volwassenes is egter meer subtiel en nie noodwendig so maklik herkenbaar nie omdat dit met simptome van ander afwykings kan oorvleuel. Simptome van AGHS wat in die kinderjare voorkom, kom meestal gedurende die volwasse jare in ander tipes gedrag of simptome na vore. Van die simptome word vervolgens genoem en kortliks bespreek.
Simptome van AGHS by volwassenes
Hulle ervaar hul leefwêreld as chaoties en vind dit moeilik om orde te skep.
Probleme met prioritisering wat daartoe lei dat hulle byvoorbeeld nie belangrike take verrig nie of nie spertye haal nie omdat hulle tyd met nietighede verspeel.
Hul sukkel om hul tyd sinvol te bestuur en te benut. Belangrike take word uitgestel, dít wat hul as onbelangrik beskou, word geïgnoreer en hul daag laat op vir afsprake.
Hulle sukkel om met take te begin, veral iets wat baie aandag verg, of iets waarvoor hulle nie lus het nie. Hierdie gewoonte kan tot probleme by die werk of in verhoudings lei.
Ongemotiveerdheid gaan hand aan hand met al bogenoemde. Dit lei daartoe dat hulle sukkel om take te voltooi.
Aandagafleibaar/gebrek aan fokus. Hul aandag word maklik afgelei van dít waarmee hul besig is, hul vind dit moeilik om ʼn gesprek te volg en sal maklik detail miskyk. In ʼn besige en lawaaierige kantoor word hul aandag maklik van hul werk afgelei. Selfs ʼn foonoproep of ʼn e-pos kan daartoe lei dat hulle fokus verloor.
Oordrewe gefokus en raak so verdiep in iets wat hulle geniet dat hul tred met tyd verloor en almal om hulle ignoreer of vergeet van ander belangriker sake.
Swak luistervaardighede veroorsaak dat hulle dikwels nie afsprake nakom nie, misverstande ontstaan en versoeke nie uitgevoer word nie.
Angstig, rusteloos en sukkel om te ontspan. Hulle raak angstig omdat bekommernisse voortdurend in hul gedagtes maal. Hulle sukkel om stil te sit en vroetel voortdurend met hul hande. Hulle raak gefrustreerd as hulle onmiddellik iets wil doen, maar nie kan nie.
Woedeuitbarstings oor nietighede omdat hulle nie hul emosies kan beheer nie. Hul woede bedaar dikwels net so vinnig as wat dit opgevlam het.
Vergeetagtigheid maak dat hulle nie kan onthou waar hulle iets neergesit het nie, of hulle vergeet belangrike datums en afsprake. Soms is dit onbelangrik, maar irriterend. Ongelukkig kan dit soms sulke ernstige afmetings aanneem dat dit ʼn loopbaan of verhouding kan verwoes.
Impulsiwiteit lei dikwels tot negatiewe optrede, soos om gereeld mense in die rede te val, sosiaal onaanvaarbare gedrag, deur take oorhaastig af te handel en deur op te tree sonder om te dink wat die gevolge kan wees.
Ondervind emosionele problem Klein frustrasies kan onhanteerbaar raak of tot depressie of gemoedskommelings lei.
Swak selfbeeld omdat hulle dikwels hiperkrities oor hulself is, weens hul
onvermoë om te konsentreer, en ander simptome wat hulle ervaar en wat tot verhoudingsprobleme lei. Alles word as persoonlike mislukkings of onderprestasie beleef.
Moegheid wat moontlik veroorsaak word deur hiperaktiwiteit of slaapprobleme. Of dit kan wees as gevolg van ʼn voortdurende poging om te fokus.
Impulsiwiteit, ʼn gebrek aan motivering en emosionele probleme kan veroorsaak dat persone met AGHS hul gesondheid afskeep. Hulle eet ongesond, oefen nie gereeld nie, of vergeet om noodsaaklike medikasie te gebruik. Angs en spanning kan ook ʼn negatiewe effek op hul gesondheid hê.
Middelmisbruik (alkohol, tabak en ander dwelms) kom nie noodwendig voor by alle volwassenes met AGHS nie, maar dit kan wel by sommige lyers voorkom. Dit kan wees omdat die lyers dit gebruik om hul fokus te verhoog, om beter te slaap, of hul angs te verlig.
Huweliks- en/of verhoudingsprobleme kom soms voor by AGHS-lyers en is dikwels die gevolg van baie van bogenoemde simptome.
Indien jy vermoed dat jy aan AGHS ly, vul asb. hierdie vraelys in: AGHS-simptometoets vir volwassenes.
Persone met AGHS kan hierde probleem oorkom en ʼn sinvolle lewe lei. Kundiges meen dat die beste behandeling ʼn kombinasie van medikasie en terapie is. Daarbenewens kan ʼn leefstylverandering soos ʼn gesonde dieet, genoeg slaap, oefening en aanvullings help om die simptome van AGHS te verlig. Vir meer inligting oor die behandeling van AGHS sonder medikasie, raadpleeg https://www.additudemag.com/slideshows/treating-adhd-without-medication/